CELEX: 32020D0674
Language: el
Date: 2020-05-15 00:00:00
Title: Εκτελεστική απόφαση (EE) 2020/674 της Επιτροπής της 15ης Μαΐου 2020 σχετικά με την προτεινόμενη Ευρωπαϊκή Πρωτοβουλία Πολιτών με τίτλο «Χορήγηση βασικού άνευ όρων εισοδήματος (UBI) σε όλη την ΕΕ» [κοινοποιηθείσα υπό τον αριθμό C(2020) 3190] (Το κείμενο στην αγγλική γλώσσα είναι το μόνο αυθεντικό)

20.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 158/3
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2020/674 ΤΗΣ ΕΠΙΤΡΟΠΗΣ
         της 15ης Μαΐου 2020
         σχετικά με την προτεινόμενη Ευρωπαϊκή Πρωτοβουλία Πολιτών με τίτλο «Χορήγηση βασικού άνευ όρων εισοδήματος (UBI) σε όλη την ΕΕ»
         
            
               [κοινοποιηθείσα υπό τον αριθμό C(2020) 3190]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6,
         Εκτιμώντας τα ακόλουθα:
         
                     (1)
                  
                  
                     Οι στόχοι της προτεινόμενης Ευρωπαϊκής Πρωτοβουλίας Πολιτών με τίτλο «Χορήγηση βασικού άνευ όρων εισοδήματος (UBI) σε όλη την ΕΕ», όπως τροποποιήθηκε από την ομάδα διοργανωτών ως απάντηση στην επιστολή της Επιτροπής της 19ης Φεβρουαρίου 2020 (2), είναι «να θεσπιστεί η εισαγωγή άνευ όρων βασικών εισοδημάτων σε ολόκληρη την ΕΕ, το οποίο θα διασφαλίζει την υλική επιβίωση και τη δυνατότητα κάθε ατόμου να συμμετέχει στην κοινωνία ως μέρος της οικονομικής της πολιτικής. Ο στόχος αυτός θα επιτευχθεί στο πλαίσιο των αρμοδιοτήτων που ανατίθενται στην ΕΕ από τις Συνθήκες.» Οι διοργανωτές ζητούν από την Επιτροπή να υποβάλει πρόταση για τη χορήγηση βασικού άνευ όρων εισοδήματος σε ολόκληρη την Ένωση, με το οποίο θα μειωθούν οι περιφερειακές ανισότητες προκειμένου να ενισχυθεί η οικονομική, κοινωνική και εδαφική συνοχή στην Ένωση, αναφέρουν δε ότι «με τον τρόπο αυτόν θα υλοποιηθεί ο στόχος της κοινής δήλωσης του Ευρωπαϊκού Συμβουλίου, του Ευρωπαϊκού Κοινοβουλίου και της Ευρωπαϊκής Επιτροπής του 2017, σύμφωνα με την οποία “η ΕΕ και τα κράτη μέλη της θα υποστηρίξουν επίσης τη δημιουργία αποδοτικών, βιώσιμων και δίκαιων συστημάτων κοινωνικής προστασίας με στόχο την εγγύηση του βασικού εισοδήματος” για να καταπολεμήσουν την ανισότητα».
                  
               
                     (2)
                  
                  
                     Στο παράρτημα σχετικά με το αντικείμενο, τους στόχους και το πλαίσιο της προτεινόμενης Ευρωπαϊκής Πρωτοβουλίας Πολιτών παρατίθενται τα τέσσερα κριτήρια που προσδιορίζουν το προτεινόμενο «βασικό άνευ όρων εισόδημα»: θα πρέπει να είναι «καθολικό», «εξατομικευμένο», «άνευ όρων» και «επαρκές».
                  
               
                     (3)
                  
                  
                     Η Συνθήκη για την Ευρωπαϊκή Ένωση ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στον δημοκρατικό βίο της Ένωσης μέσω της Ευρωπαϊκής Πρωτοβουλίας Πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Η ομάδα διοργανωτών παραπέμπει σε ορισμένες διατάξεις των Συνθηκών που θεωρούνται συναφείς, συμπεριλαμβανομένου του άρθρου 5 της Συνθήκης για τη λειτουργία της Ευρωπαϊκής Ένωσης, το οποίο προβλέπει ότι τα κράτη μέλη συντονίζουν τις οικονομικές τους πολιτικές στο πλαίσιο της Ένωσης και ότι, για τον σκοπό αυτόν, το Συμβούλιο θεσπίζει μέτρα, ιδίως τους γενικούς προσανατολισμούς των πολιτικών αυτών. Η διάταξη αυτή εκχωρεί στην Ένωση αρμοδιότητα συντονισμού στον οικονομικό και τον κοινωνικό τομέα, αλλά δεν συνιστά νομική βάση που θα επέτρεπε στην Επιτροπή να υποβάλει πρόταση για την έκδοση νομικής πράξης της Ένωσης.
                  
               
                     (6)
                  
                  
                     Ωστόσο, νομική πράξη της Ένωσης με σκοπό την εφαρμογή των Συνθηκών σχετικά με το αντικείμενο της προτεινόμενης πρωτοβουλίας, δηλαδή τη «Χορήγηση βασικού άνευ όρων εισοδήματος (UBI) σε όλη την ΕΕ» για όλους τους πολίτες, θα μπορούσε να εκδοθεί βάσει του άρθρου 121 παράγραφος 2 της Συνθήκης. Η εν λόγω διάταξη επιτρέπει στην Επιτροπή να εισηγηθεί στο Συμβούλιο να συντάξει σχέδιο των γενικών προσανατολισμών των οικονομικών πολιτικών των κρατών μελών και της Ένωσης και να απευθύνει έκθεση με τα πορίσματά του στο Ευρωπαϊκό Συμβούλιο. Με βάση τα συμπεράσματα του Ευρωπαϊκού Συμβουλίου, το Συμβούλιο μπορεί να διατυπώσει σύσταση στην οποία θα εκτίθενται οι εν λόγω γενικοί προσανατολισμοί.
                  
               
                     (7)
                  
                  
                     Για τους λόγους αυτούς, κανένα από τα μέρη της προτεινόμενης πρωτοβουλίας πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών σύμφωνα με το άρθρο 6 παράγραφος 3 στοιχείο γ) του κανονισμού (ΕΕ) 2019/788.
                  
               
                     (8)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του ίδιου κανονισμού.
                  
               
                     (9)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (10)
                  
                  
                     Επομένως, η προτεινόμενη πρωτοβουλία με τίτλο «Χορήγηση βασικού άνευ όρων εισοδήματος (UBI) σε όλη την ΕΕ» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προτεινόμενη πρωτοβουλία πολιτών με τίτλο «Χορήγηση βασικού άνευ όρων εισοδήματος (UBI) σε όλη την ΕΕ» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της πρωτοβουλίας πολιτών με τίτλο «Χορήγηση βασικού άνευ όρων εισοδήματος (UBI) σε όλη την ΕΕ», την οποία εκπροσωπούν ο κ. Klaus SAMBOR και ο κ. Ronald BLASCHKE, που ενεργούν ως πρόσωπα επικοινωνίας.
         
         
            Βρυξέλλες, 15 Μαΐου 2020.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.
         
            (2)  C(2020)909 final